CELEX: 32020R0447
Language: da
Date: 2019-12-16 00:00:00
Title: Kommissionens delegerede forordning (EU) 2020/447 af 16. december 2019 om supplerende regler til Europa-Parlamentets og Rådets forordning (EU) nr. 648/2012 for så vidt angår reguleringsmæssige tekniske standarder til præcisering af kriterier til bestemmelse af, hvilke ordninger der i tilstrækkelig grad mindsker modpartskreditrisici forbundet med dækkede obligationer eller securitiseringer, og om ændring af delegeret forordning (EU) 2015/2205 og (EU) 2016/1178 (EØS-relevant tekst)

27.3.2020   
               
               
                  DA
               
               
                  Den Europæiske Unions Tidende
               
               
                  L 94/5
               
            
         KOMMISSIONENS DELEGEREDE FORORDNING (EU) 2020/447
         af 16. december 2019
         om supplerende regler til Europa-Parlamentets og Rådets forordning (EU) nr. 648/2012 for så vidt angår reguleringsmæssige tekniske standarder til præcisering af kriterier til bestemmelse af, hvilke ordninger der i tilstrækkelig grad mindsker modpartskreditrisici forbundet med dækkede obligationer eller securitiseringer, og om ændring af delegeret forordning (EU) 2015/2205 og (EU) 2016/1178
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (1), særlig artikel 4, stk. 6, og
         ud fra følgende betragtninger:
         
                     (1)
                  
                  
                     Ved Europa-Parlamentets og Rådets forordning (EU) 2017/2402 (2) blev forordning (EU) nr. 648/2012 ændret for i førstnævnte forordning at indsætte visse betingelser, på hvilke OTC-derivataftaler, som er indgået af enheder for dækkede obligationer i forbindelse med dækkede obligationer, og OTC-derivataftaler, som er indgået af securitiseringsenheder med særligt formål i forbindelse med securitiseringer, kan undtages fra clearingforpligtelsen.
                  
               
                     (2)
                  
                  
                     Kommissionens delegerede forordning (EU) 2015/2205 (3) og (EU) 2016/1178 (4) indeholder allerede en række betingelser, på hvilke OTC-derivataftaler, som er indgået af en enhed for dækkede obligationer i forbindelse med en særligt dækket obligation og særligt dækket realkreditobligation, kan undtages fra clearingforpligtelsen.
                  
               
                     (3)
                  
                  
                     Der findes en vis grad af substituerbarhed mellem OTC-derivataftaler, som er indgået af enheder for dækkede obligationer i forbindelse med dækkede obligationer, på den ene side og OTC-derivataftaler, som er indgået af securitiseringsenheder med særligt formål i forbindelse med securitiseringer, på den anden side. For at undgå potentiel forvridning eller arbitrage bør behandlingen heraf i forbindelse med clearingforpligtelsen være ensartet.
                  
               
                     (4)
                  
                  
                     Derfor bør, også i lyset af ændringen af forordning (EU) nr. 648/2012 ved forordning (EU) 2017/2402, alle betingelser, på hvilke OTC-derivataftaler, som er indgået af en enhed for dækkede obligationer i forbindelse med en særlig dækket obligation og særligt dækket realkreditobligation, kan undtages fra clearingforpligtelsen, udgå af delegeret forordning (EU) 2015/2205 og (EU) 2016/1178, og disse betingelser bør indsættes i en ny delegeret forordning, som også indeholder betingelser, på hvilke OTC-derivataftaler, som er indgået af en securitiseringsenhed med særligt formål i forbindelse med en securitisering, kan undtages fra denne clearingforpligtelse.
                  
               
                     (5)
                  
                  
                     Delegeret forordning (EU) 2015/2205 og delegeret forordning (EU) 2016/1178 bør derfor ændres —
                  
               
                     (6)
                  
                  
                     Denne forordning bygger på udkastet til reguleringsmæssige tekniske standarder, som Den Europæiske Banktilsynsmyndighed, Den Europæiske Tilsynsmyndighed for Forsikrings- og Arbejdsmarkedspensionsordninger og Den Europæiske Værdipapir- og Markedstilsynsmyndighed har forelagt Kommissionen.
                  
               
                     (7)
                  
                  
                     Den Europæiske Banktilsynsmyndighed, Den Europæiske Tilsynsmyndighed for Forsikrings- og Arbejdsmarkedspensionsordninger og Den Europæiske Værdipapir- og Markedstilsynsmyndighed har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, og har analyseret de potentielle omkostninger og fordele. De europæiske tilsynsmyndigheder har ligeledes anmodet om en udtalelse fra interessentgruppen for banker, der er nedsat i overensstemmelse med artikel 37 i Europa-Parlamentets og Rådets forordning (EU) nr. 1093/2010 (5), en udtalelse fra interessentgruppen for forsikrings- og genforsikringsordninger og interessentgruppen for arbejdsmarkedspensionsordninger, der er nedsat i overensstemmelse med artikel 37 i Europa-Parlamentets og Rådets forordning (EU) nr. 1094/2010 (6), og en udtalelse fra interessentgruppen for værdipapirer og markeder, der er nedsat i overensstemmelse med artikel 37 i Europa-Parlamentets og Rådets forordning (EU) nr. 1095/2010 (7).
                  
               VEDTAGET DENNE FORORDNING:
         
            Artikel 1
            Kriterier til bestemmelse af, hvilke ordninger i dækkede obligationer der mindsker modpartskreditrisici
            Ordninger i dækkede obligationer anses for i tilstrækkelig grad at mindske modpartskreditrisici, når OTC-derivataftaler, som er indgået af enheder for dækkede obligationer i forbindelse med dækkede obligationer, opfylder alle følgende kriterier:
            
                        a)
                     
                     
                        sådanne aftaler er registreret eller opført i sikkerhedspuljen for den dækkede obligation i overensstemmelse med national lovgivning om dækkede obligationer
                     
                  
                        b)
                     
                     
                        sådanne aftaler opsiges ikke, i tilfælde af at udstederen af den dækkede obligation eller sikkerhedspuljen afvikles eller bliver insolvent
                     
                  
                        c)
                     
                     
                        modparten i OTC-derivataftalen, som er indgået med udstedere af dækkede obligationer eller med sikkerhedspuljer for dækkede obligationer, er mindst ligestillet med indehaverne af de dækkede obligationer, medmindre modparten i denne OTC-derivataftale, som er indgået med udstedere af dækkede obligationer eller med sikkerhedspuljer for dækkede obligationer, er den misligholdende eller berørte part eller giver afkald på at være ligestillet
                     
                  
                        d)
                     
                     
                        den dækkede obligation er omfattet af et reguleringsmæssigt krav om sikkerhedsstillelse på mindst 102 %.
                     
                  
         
            Artikel 2
            Kriterier til bestemmelse af, hvilke ordninger i securitiseringer der mindsker modpartskreditrisici
            Ordninger i securitiseringer anses for i tilstrækkelig grad at mindske modpartskreditrisici, når OTC-derivataftaler, som er indgået af securitiseringsenheder med særligt formål i forbindelse med securitiseringer, opfylder alle følgende kriterier:
            
                        a)
                     
                     
                        modparten i OTC-derivatet, som er indgået af securitiseringsenheden med særligt formål i forbindelse med securitiseringen, er mindst ligestillet med indehaverne af den mest privilegerede securitiseringstranche, medmindre modparten i dette OTC-derivat, som er indgået af securitiseringsenheden med særligt formål i forbindelse med securitiseringen, er den misligholdende eller berørte part
                     
                  
                        b)
                     
                     
                        securitiseringsenheden med særligt formål i forbindelse med securitiseringen, til hvilken OTC-derivataftalen er knyttet, er løbende omfattet af en grad af kreditforbedring for den mest privilegerede securitisering i form af et værdipapir på mindst 2 % af de udestående værdipapirer.
                     
                  
         
            Artikel 3
            Ændring til delegeret forordning (EU) 2015/2205
            Artikel 1, stk. 2, i delegeret forordning (EU) 2015/2205 udgår.
         
         
            Artikel 4
            Ændring til delegeret forordning (EU) 2016/1178
            Artikel 1, stk. 2, i delegeret forordning (EU) 2016/1178 udgår.
         
         
            Artikel 5
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. december 2019.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 201 af 27.7.2012, s. 1.
         
            (2)  Europa-Parlamentets og Rådets forordning (EU) 2017/2402 af 12. december 2017 om en generel ramme for securitisering og om oprettelse af en specifik ramme for simpel, transparent og standardiseret securitisering og om ændring af direktiv 2009/65/EF, 2009/138/EF og 2011/61/EU og forordning (EF) nr. 1060/2009 og (EU) nr. 648/2012 (EUT L 347 af 28.12.2017, s. 35).
         
            (3)  Kommissionens delegerede forordning (EU) 2015/2205 af 6. august 2015 om supplerende regler til Europa-Parlamentets og Rådets forordning (EU) nr. 648/2012 for så vidt angår reguleringsmæssige tekniske standarder for clearingforpligtelsen (EUT L 314 af 1.12.2015, s. 13).
         
            (4)  Kommissionens delegerede forordning (EU) 2016/1178 af 10. juni 2016 om supplerende regler til Europa-Parlamentets og Rådets forordning (EU) nr. 648/2012 for så vidt angår reguleringsmæssige tekniske standarder for clearingforpligtelsen (EUT L 195 af 20.7.2016, s. 3).
         
            (5)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).
         
            (6)  Europa-Parlamentets og Rådets forordning (EU) nr. 1094/2010 af 24. november 2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), om ændring af afgørelse nr. 716/2009/EF og om ophævelse af Kommissionens afgørelse 2009/79/EF (EUT L 331 af 15.12.2010, s. 48).
         
            (7)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).